# Pakkumus vaimse tervise mõõdikute seire jätkamiseks 2025. aastal

Raamlepingu sisene pakkumus

Raamleping nr. 1.8-2/2268-1 (sõlmitud 01.11.2023)

**Tööde kirjeldus**

Pakkumus hõlmab kahe seireuuringu läbiviimist 2025. aastal, millest esimene toimub juunis ning teine detsembris.

Seireuuringute sihtrühmaks on Eesti elanikkond vanuses 15 eluaastat ja vanemad. Valim jaguneb alljärgnevalt:

1. kogu elanikkonna suhtes proportsionaalne põhivalim (vähemalt 1000 vastajat);
2. Ida-Virumaa elanikkonna suhtes proportsionaalne lisavalim (vähemalt 250 vastajat).

Põhivalim moodustatakse proportsionaalsena Eesti elanikkonna suhtes ning Ida-Virumaa lisavalim proportsionaalsena antud regiooni elanikkonna suhtes. Valimi mudeli aluseks on Eesti Statistikaameti rahvastikuandmed ning mudelid põhinevad järgnevatel tunnustel (ning tunnuste ristlõigetel): sugu/vanuserühm; regioon/asulatüüp; regioon/rahvus; haridus.

Andmekogumine viiakse läbi telefoni- ja veebiküsitluse kombineeritud meetodil. Telefonivalimi suurus ühes seireuuringus on *ca* 250 vastajat. Lõppvalimi proportsionaalsust jälgitakse küsitlustöö käigus jooksvalt, vajadusel rakendatakse proportsionaalsuse tagamiseks kvoote või võetakse madala vastamisaktiivsusega rühmades kasutusele lisavalimid.

Veebiküsitluse valim moodustatakse stratifitseeritud juhuvalikuga Turu- uuringute AS-i veebipaneelist. Veebiküsitluse valimisse võetud isikutele saadetakse e-mail, mis sisaldab linki küsitlusankeedile. SMS-küsitluse käigus saadetakse uuringukutsed välja SMS-idega, kus sisaldub lühike teave uuringu läbiviija ning temaatika kohta ning link küsitlusankeedile. Iga valimiisiku link on individuaalne. Vastamisaktiivsuse suurendamiseks saadetakse valimisse võetud inimestele, kes määratud ajaks ankeeti ei täita, välja ka meeldetuletuskiri/SMS

Telefoniküsitluses kasutatakse juhuvalikuga genereeritud numbreid. Kõrge vastamisaktiivsuse tagamiseks tehakse telefoniküsitluse vältel korduskõnesid (kokku vähemalt kolm kõnet ühele numbrile) ning jaotatakse korduskõned erinevatele nädalapäevadele ja kellaaegadele, et vastajaga kontakti saamise võimalus oleks võimalikult suur.

Küsitlustöö läbiviimisel jälgitakse, et järjestikustesse küsitluslainesse ei satuks samad isikud. Veebivalimite puhul välistatakse eelmistes lainetes vastanud isikud valimivõtul e-maili aadresside alusel; telefonivalimite puhul võetakse juhuvalikuga genereeritud numbrite baasist välja eelmisel korral vastanute numbrid.

Juhul, kui andmekogumine viia läbi 4-5 päevaga, on vastamisaktiivsus eeldatavasti *ca* 20%.

Küsitlustöö läbiviimisel järgitakse ESOMARi avaliku arvamuse küsitluse reegleid. Valimisse võetud isikuid teavitatakse sellest, et küsitluses osalemine on vabatahtlik ning et nende vastuste konfidentsiaalsus on tagatud.

**Küsitlusankeet**

Seireuuringus kasutatava ankeedi algversiooni esitab tellija. Töövõtja vaatab ankeedi üle ning esitab oma ettepanekud ankeedi täiendamiseks (nt teeb soovitusi küsimuste ja vastusevariantide sõnastuse või teemade järgnevuse osas). Peale võimalike muudatuste kooskõlastamist viib töövõtja muudatused ankeeti sisse ning edastab ankeedi lõpliku versiooni tellijale. Peale seda, kui tellija on andnud ankeedi lõppversioonile (sh venekeelsetele tõlgetele) omapoolse kinnituse, jätkatakse küsitlustööde ettevalmistustega (ankeetide programmeerimine küsitluskeskkonda).

Küsitlustöös kasutatakse programmeeritud ankeeti, kus küsimuste filtrid toimivad automaatselt ning sisestatavad andmed salvestuvad automaatselt töövõtja serverisse. Tehniliste vigade ennetamiseks testivad programmeeritud ankeedi küsitluskeskkonnas läbi nii projektijuhid kui uuringujuht. Soovi korral võib ankeeti töövõtja poolt saadetud linkide kaudu testida ka tellija.

Küsitlusele vastamisel on võimalik valida eesti- ja venekeelse ankeedi vahel (ankeet algab keelevaliku küsimusega). Ka telefoniküsitluses on vastajal võimalik vastata kas eesti või vene keeles.

Ankeedi täitmise eeldatav kestus on keskmiselt 15 minutit.

**Andmetöötlus**

Peale küsitlustööde lõppu kontrollib töövõtja andmeid. Viiakse läbi ajatemplite kontroll (et välistada liiga kiirelt/pealiskaudselt täidetud ankeedid), vastuste struktuuri kontroll (läbivalt „ei oska öelda“-vastuse või ja järjest ühte tüüpi vastuste andnute kustutamine) ning suletud küsimuste juures asuvate vabade vastuste lahtritesse (nn „Muu“-vastused) kirjutatud vastuste kontroll (et liigitada need võimalusel ankeedis toodud vastusevariantide alla).

Peale andmete puhastamist kaalutakse lõppvalim vastavusse üldkogumi (vähemalt 15-aastased Eesti elanikud) proportsioonidega. Kaalumismudeli struktuur on järgnev:

* Sugu (mees; naine) /vanuserühm (15-24a, 25-34a, 35-49a, 50-64a, 65-74a, 75+a);
* Rahvus (eestlane; muu)/regioon (Tallinn; Kirde-Eesti; muu Eesti);
* Regioon (Põhja-Eesti; Lääne-Eesti; Kesk-Eesti; Kirde-Eesti; Lõuna-Eesti)/asulatüüp (pealinn; muu linn või alev; alevik või küla);
* Haridus (kõrgharidus; madalam kui kõrgharidus).

Kaalumismudelit võib tellija soovidest lähtuvalt kohandada. Kaalumisel võetakse aluseks Statistikaameti rahvastikuandmed seisuga 01.01.2024 (värskemate andmete olemasolul kasutatakse uuemaid andmeid).

Peale andmete kaalumist koostatakse taustatunnuste (sugu, rahvus, vanuserühm, elukoht vms) lõikes sagedustabelid. Sagedustabelite lõiked ning tabelitesse lisatavad koondtunnused kooskõlastatakse iga seireuuringu käigus tellijaga eraldi.

**Tulemuste esitamine**

Tulemused esitatakse tellijale järgnevas vormis:

* Küsitluses kasutatud eesti- ja venekeelne ankeet .doc formaadis;
* Täielikult kirjeldatud ja korrastatud andmefail .sav formaadis (edastatakse tellijale krüpteeritud kujul). Andmefailis sisalduvad kõik küsitlusankeedis sisalduvad tunnused nende algsel kujul, samuti ka andmetöötluse käigus moodustatud agregeeritud tunnused (mis sisalduvad kas risttabelites või aruandes) ning kaalutunnus;
* Kujundatud sagedustabelid .xls formaadis. Kujundamise käigus lisatakse tabelitesse veapiirid igale konkreetsele lõikele ning küsimuse vastusevariandile ja märgistatakse värviliselt üldkogumi keskväärtusest oluliselt erinevad tulemused;
* Analüüsiraport .ppt formaadis (*ca* 40 slaidi). Raporti struktuur on järgnev: 1. Uuringu taust ning metoodika; 2. Ülevaade uuringu tulemustest illustreerituna joonisdiagrammidega või tabelitega; 3. Kokkuvõte. Raportis esitatakse ülevaade kõigist ankeedis esitatud küsimustest peamiste demograafiliste tunnuste lõikes, sh korduvate küsimuste puhul trend võrreldes eelnevate küsitlusvoorudega. Täpsem raporti struktuur lepitakse iga uuringu puhul kokku eraldi, lähtuvalt tellija vajadustest.

Kõik tulemused, sh küsitlusandmete fail esitatakse tellijale anonümiseeritud kujul, st. kaitsmaks vastajate privaatsust ei viidata andmetes konkreetsetele isikutele. Uuringu läbiviimise tulemusel kogutud anonümiseeritud andmed, koostatud raportid ning nende varalised õigused kuuluvad peale tööde üleandmis-vastuvõtuaktide allkirjastamist tellijale.

Täiendavate analüüsitööde osas lepitakse kokku jooksvalt ning need fikseeritakse eraldi lähteülesandes ja lepingus.

**Ajakava**

**Juuni:**

* Ankeedi esitamise tähtaeg: 10. juuni kell 10.00
* Ankeedi korrigeerimine, ettepanekud, suhtlus kliendipoolse töörühmaga ja viimase versiooni kinnitamine: 10. juuni kell 10:00 - 11. juuni kell 14:00 (1,5 päeva)
* Ankeedi tõlge ja programmeerimine: 11. juuni kell 14:00 - 12. juuni kell 12:00 (1 päev)
* Ankeedi testimine ja seadistamine, valimi ettevalmistus ja küsitlejate juhendamine – 12. juuni kell 12:00 – 17:00 (0,5 päeva)
* Küsitlustöö algus (esimesed kontaktivõtud) 12. juuni õhtu
* Küsitlustöö kestus: 12. juuni õhtu kuni 17. juuni hommik (5 päeva)
* Andmetöötlus ja sagedustabelite koostamine – 17. juuni (1 päev)
* Analüüs ja raport – 18. juuni – 19. juuni (2 päeva)
* Töö üleandmine tellijale 19. juuni tööpäeva jooksul

**Detsember**

* Ankeedi esitamise tähtaeg: 2. detsember kell 10.00
* Ankeedi korrigeerimine, ettepanekud, suhtlus kliendipoolse töörühmaga ja viimase versiooni kinnitamine: 2. detsember kell 10:00 - 3. detsember kell 14:00 (1,5 päeva)
* Ankeedi tõlge ja programmeerimine: 3. detsember kell 14:00 - 4. detsember kell 12:00 (1 päev)
* Ankeedi testimine ja seadistamine, valimi ettevalmistus ja küsitlejate juhendamine – 4. detsember kell 12:00 – 17:00 (0,5 päeva)
* Küsitlustöö algus (esimesed kontaktivõtud) 4. detsembri õhtu
* Küsitlustöö kestus: 4. detsembri õhtu kuni 9. detsembri hommik (5 päeva)
* Andmetöötlus ja sagedustabelite koostamine – 9. detsember (1 päev)
* Analüüs ja raport – 10. detsember – 11. detsember (2 päeva)
* Töö üleandmine tellijale 11. detsembri tööpäeva jooksul

Täiendavate analüüsitegevuste tähtajad täpsustatakse jooksvalt, tulenevalt tegevuste mahust.

**Maksumus**

|  |  |  |
| --- | --- | --- |
|  | **Hind ilma käibemaksuta** | **Hind koos käibemaksuga** |
| Juuni seire | 5350 EUR | Käibemaksumääraga 22%: 6527 EUR |
| Detsembri seire | 5350 EUR | Käibemaksumääraga 24%: 6634 EUR |
| **Kokku:** | **10700 EUR** | **13161 EUR** |

**Projektirühm**

Turu-uuringute AS projektimeeskonna tuumik koosneb kolmest inimesest:

* Projektijuht / analüütik Vaike Vainu
* Projektijuht / uuringujuht Irina Strapatšuk
* Uuringujuht Kaja Södor

Kõik kolm inimest on uuringumaastikul oma ala kogenud spetsialistid ja on aastate jooksul juhtinud mitmeid suuremahulisi uuringuid ja osalenud nende läbiviimisel erinevates tööprotsessi lõikudes (vt ka pakkumusele lisatud CV-d).

**Projektijuht / analüütik Vaike Vainu** osaleb tegevuste korraldust tagava isikuna vahekohtumistel ning vastutab kõigi väljundite korrektse vormistamise, sisulise õigsuse, keelelise korrektsuse ja tellijale õigeaegse üleandmise eest. Projektijuhina omab Vaike terviklikku ülevaadet uuringu eesmärkidest, metoodikatest ja soovitud tulemustest, mis on kooskõlastatud kliendi soovidega. Projektijuhina on Vaike tellija peamiseks kontaktisikuks lepingu täitmise osas ja nõustab tellijat ankeedi küsimuste korrektse sõnastuse osas. Samuti korraldab projektijuht lisaanalüüside ajagraafikute kinnitamise kliendi ja Turu-uuringute AS vahel. Analüütikuna vastutab Vaike andmete puhastuse ja korrastamise ning tulemuste standardtabelite koostamise eest, teostab arvandmete analüüsi (koos kirjeldavate tabelite ja joonistega) ning koostab uuringuraporti. Vaike valdab kvantitatiivanalüüsiks vajalikke statistilisi andmetöötlus- ja uurimismeetodeid ning selleks vajalikku tarkvara (SPSS).

**Projektijuht / uuringujuht Irina Strapatšuk** kaasvastutab eelseisvate uuringute raames kõigi tegevuste korralduse ja osapoolte koostöö sujuvuse eest, sealhulgas küsitlustöö toimimise ning vene keelt puudutavate tõlgete ja juhendmaterjalide eest. Irina suhtleb venekeelseid töölõike puudutava materjali osas teiste projektimeeskonna liikmetega, juhendab venekeelseid küsitlejaid ning vastab venekeelsete vastajate päringutele (Irina emakeel on vene keel). Samuti aitab Irina koordineerida ajagraafikuid ja erinevaid töölõike puudutavaid küsimusi erinevate osakondade vahel Turu-uuringute AS-i sees ning osaleb vajadusel vahekohtumistel tellijaga.

**Uuringujuht Kaja Södori** ülesandeks käesolevas projektis on andmekogumise tehniline korraldamine (s.h valimi ettevalmistamine, iga-aastane alusandmete uuendamine, elektrooniliselt programmeeritud ankeetide ülevaatamine) ning küsitlustööde juhtimine (sh küsitlejate koolitus, küsitlustöö jooksev kontroll (sh erinevate sihtrühmade täituvuse jälgimine ning küsitlustöö kvaliteedikontroll)). Samuti annab uuringujuht küsitlustöid puudutava sisendi uuringuraportisse (või eraldi küsitlustöö raportisse) ning osaleb vajadusel ka vahekohtumistel.

Pakkumus on jõus 60 kalendripäeva alates 21.05.2025.

Pakkumuse koostas:

Vaike Vainu

Projektijuht-analüütik

Tel: +372 585 29 709

E-mail: vaike@turu-uuringute.ee

Turu-uuringute AS

Pärnu mnt 102, A-korpus, 11312 Tallinn

Üldtelefon: +372 585 29 700, üldine e-mail: post@turu-uuringute.ee

*Pakkumus on digitaalselt allkirjastatud Turu-uuringute AS-i juhatuse liikme Tõnis Stambergi poolt.*